ศบค. เผยเหตุตลาดปทุมธานี กระจายไปรวม 10 จังหวัด เร่งตรวจเชิงรุกต่อ ด้านกระทรวงสาธารณสุข เสนอแผนมาตรการพัฒนามาตรฐานตลาด หลังพบ 2 ปัจจัยทำตลาดเป็นจุดแพร่เชื้อ
พญ.อภิสมัย ศรีรังสรรค์ ผู้ช่วยโฆษกศบค. กล่าวว่า หลังจากมีการติดเชื้อของตลาดชาญนคร จ.ปทุมธานี ได้มีการสอบสวนติดตามควบคุมโรคอย่างต่อเนื่อง ซึ่งขณะนี้กระจายไป 9 จังหวัด ได้แก่ นครนายก กรุงเทพมหานคร เพชรบุรี สมุทรปราการ  สระบุรี พระนครศรีอยุธยา  นครราช2สีมา อ่างทอง และนนทบุรี รวมแล้วเป็น 10 จังหวัดที่มีการกระจายเชื้อที่ตั้งต้นจากปทุมธานี ส่วนชัยภูมิ กับ นครปฐมไม่มีรายงานติดเชื้อที่เกี่ยวเนื่องกัน แต่มีผู้ติดเชื้อเดินทางไปในจังหวัดนั้น ซึ่งกรมควบคุมโรค ประสานไปยังทั้ง 2 จังหวัดแล้ว ให้มีการเฝ้าระวังติดตามอย่างใกล้ชิดและยังไม่พบรายงานผู้ติดเชื้อเพิ่มใน 2 จังหวัดนี้         ส่วนการตรวจเชิงรุกตลาดพรพัฒน์ ตลาดสุชาติ ตลาดรังสิต และชุมชน ตรวจไปแล้ว 5,743 ราย เจอติดเชื้อ 355 ราย ส่วนใหญ่ไม่มีอาการ และมีการตรวจตลาดและชุมชนใกล้เคียงอีก 1,781 ราย ได้แก่ ตลาดสี่มุมเมือง ตลาดไท ตลาดคลองสี่เมืองใหม่ และตลาดชานนคร พบติดเชื้ออีก 5 ราย โดยตลาดสี่มุมเมือง พบ 4 ราย ตลาดไทย 1 ราย ส่วนอีกสองแห่งยังไม่พบเชื้อ โดยรวมตรวจแล้ว 7,417 ราย โดยจะตรวจต่อให้ได้ 10,000 รายเป็นอย่างน้อย         ทั้งนี้ จากการตรวจสอบพบ 2 ปัจจัยทำให้แพร่เชื้อ คือ 1.อากาศปิด นอกจากหลังคาตลาดลักษณะแบบฝาชีครอบเป็นโดมเตี้ยแล้ว มีการตรวจการไหลเวียนของอากาศหรือค่าแอร์โฟลว์พบว่าเป็น 0 คือ ระบายอากาศไม่เพียงพอ ทำให้แพร่กระจายเชื้อง่าย และ 2.คน คือ ผู้ค้า ลูกจ้างชาวไทยและเพื่อนบ้าน มีการเดินทางไปมาหลายตลาด อาจแพร่จากจุดหนึ่งไปอีกจุดหนึ่ง กำลังเฝ้าระวังติดตาม คนติดเชื้อไม่ใช่คนไปจับจ่ายใช้สอยหรือคนในชุมชน เนื่องจากมีการสวมหน้ากาก ใช้เวลาสั้นๆ แต่คนขายคนงานอยู่ในตลาดนานๆ อาจรับประทานอาหารร่วมกันในตลาด มีความเป็นไปได้ คนหนึ่งติดเชื้อแพร่ไปคนอื่นโดยง่าย         ด้านกรมอนามัย จะเสนอแผนมาตรการพัฒนามาตรฐานตลาด เพื่อรองรับโควิดที่จะอยู่ไปอีกระยะ รวมถึงโรคระบาดติดต่ออื่นในอนาคต โดยจะทบทวนมาตรการพัฒนาตลาดให้มีสิ่งแวดล้อมสะอาดปลอดภัย โดยกระทรวงสาธารณสุข กำลังดูในรายละเอียดและจะขอความร่วมมือพื้นที่เทศบาล ท้องถิ่นดำเนินการ รวมถึงการตรวจสุขภาพ การขึ้นทะเบียนผู้ค้าผู้ขาย ไม่ใช่เพื่อลงโทษจับผิด แต่ให้รัฐบาลท้องถิ่นดูแลผู้ค้าได้รับการตรวจสุขภาพให้ปลอดภัย เมื่อสุขอนามัยที่ดีก็นำเสนอสินค้าที่ปลอดภัยแก่ผู้ใช้สอยในตลาดได้